CELEX: 52014PC0437
Language: mt
Date: 2014-06-02 00:00:00
Title: Rakkomandazzjoni għal DEĊIŻJONI TAL-KUNSILL li tirrevoka d-Deċiżjoni 2010/283/UE dwar l-eżistenza ta’ defiċit eċċessiv fil-Belġju

|
			
		
		
		52014PC0437
		
			Rakkomandazzjoni għal DEĊIŻJONI TAL-KUNSILL li tirrevoka d-Deċiżjoni 2010/283/UE dwar l-eżistenza ta’ defiċit eċċessiv fil-Belġju /* COM/2014/0437 final */
			
				
		
		
			
			   	Rakkomandazzjoni għal
DEĊIŻJONI TAL-KUNSILL
li tirrevoka d-Deċiżjoni 2010/283/UE
dwar l-eżistenza ta’ defiċit eċċessiv fil-Belġju
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 126(12)
tiegħu,
Wara li kkunsidra r-rakkomandazzjoni
mill-Kummissjoni Ewropea,
Billi: 
(1)       Permezz
tad-Deċiżjoni tal-Kunsill 2010/283/KE
tat-2 ta' Diċembru 2009[1],
wara li saret rakkomandazzjoni mill-Kummissjoni, kien ġie deċiż
li fil-Belġju kien jeżisti defiċit eċċessiv.
Il-Kunsill innota li d-defiċit tal-amministrazzjoni pubblika ppjanat
għall-2009 kien ta' 5.9 % tal-PDG, u għalhekk iktar mill-valur ta'
referenza ta' 3 % tal-PDG skont it-Trattat, filwaqt li d-dejn pubbliku gross
kien ippjanat li jilħaq is-97.6 % tal-PDG fl-2009, u b'hekk iktar
mill-valur ta' referenza ta' 60% tal-PDG skont it-Trattat[2].
(2)       Fit-2 ta' Diċembru 2009,
skont l-Artikolu 126(7) tat-Trattat u l-Artikolu 3(4) tar-Regolament
tal-Kunsill (KE) 1467/97 tas-7 ta' Lulju 1997 dwar li
titħaffef u tiġi ċċarata l-implimentazzjoni
tal-proċedura ta’ defiċit eċċessiv[3], il-Kunsill,
abbażi ta' rakkomandazzjoni tal-Kummissjoni, bagħat rakkomandazzjoni
lill-Belġju bil-għan li s-sitwazzjoni tad-defiċit
eċċessiv tinġieb fi tmiemha sa mhux aktar tard mill-2012.
Ir-rakkomandazzjoni ġiet ippubblikata.
(3)       Fil-21 ta' Ġunju 2013,
abbażi ta' rakkomandazzjoni tal-Kummissjoni, il-Kunsill iddeċieda,
skont l-Artikolu 126(8) tat-Trattat, li l-Belġju ma kienx ħa
azzjoni effettiva skont ir-Rakkomandazzjoni tal-Kunsill tat-2 ta' Diċembru
2009 biex jikkoreġi d-defiċit eċċessiv tiegħu
sal-2012, u ddeċieda, skont l-Artikolu 126(9) tat-Trattat, li
jibgħat avviż lill-Belġju sabiex itemm is-sitwazzjoni tad-defiċit
eċċessiv sal-2013. Il-Belġju ngħata l-iskadenza tal-15 ta'
Settembru biex jirrapporta dwar il-miżuri meħudin sabiex jikkonforma
ma' din id-deċiżjoni skont l-Artikolu 5(1a) tar-Regolament
tal-Kunsill (KE) Nru 1467/97. Fil-15 ta' Novembru 2013, il-Kummissjoni
kkonkludiet li l-Belġju kien ħa azzjoni effettiva, u li f'dak
il-mument, ma kien meħtieġ l-ebda pass ieħor fl-proċedura
tad-defiċit eċċessiv.
(4)       Skont l-Artikolu 4
tal-Protokoll dwar il-proċedura ta’ defiċit eċċessiv anness
mat-Trattati, il-Kummissjoni tipprovdi d-dejta għall-implimentazzjoni ta'
din il-proċedura. Bħala parti mill-applikazzjoni ta’ dan
il-Protokoll, l-Istati Membri għandhom jirrappurtaw dejta dwar
id-defiċit u d-dejn tal-gvern tagħhom kif ukoll dwar varjabbli
assoċjati oħra darbtejn fis-sena, jiġifieri qabel
l-1 ta’ April u qabel l-1 ta' Ottubru, skont
Artikolu 3 tar-Regolament tal-Kunsill (KE) Nru 479/2009
tal-25 ta’ Mejju 2009 dwar l-applikazzjoni tal-Protokoll dwar
il-proċedura tal-iżbilanċ eċċessiv anness mat-Trattat li
jistabilixxi l-Komunità Ewropea[4].

(5)       Meta jiġi biex
jikkunsidra jekk deċiżjoni dwar l-eżistenza ta’ defiċit
eċċessiv għandhiex tiġi revokata, il-Kunsill għandu
jieħu deċiżjoni fuq il-bażi tad-dejta notifikata. Barra
minn hekk, deċiżjoni dwar l-eżistenza ta’ defiċit
eċċessiv għandha titħassar biss jekk it-tbassir tal-Kummissjoni
jindika li d-defiċit ma jkunx se jaqbeż il-livell ta' 3 %
tal-PDG tul il-perjodu ta’ tbassir[5].
(6)       Abbażi tad-dejta
pprovduta mill-Kummissjoni (Eurostat) skont l-Artikolu 14 tar-Regolament
(KE) Nru 479/2009 wara n-notifika mill-Belġju qabel l-1 ta’
April 2014, u abbażi tal-Programm ta' Stabbiltà tal-2014 u t-tbassir
tar-rebbiegħa tal-2014 tas-servizzi tal-Kummissjoni,
il-konklużjonijiet li ġejjin huma ġġustifikati:
–              
Wara li laħaq l-ogħla livell ta' 5.6 %
tal-PDG fl-2009, li minnu madwar 0.7 % tal-PDG kien dovut għal fatturi ta'
darba, id-defiċit pubbliku tal-Belġju tniżżel għal 2.6
% tal-PDG fl-2013, bi qbil mad-deċiżjoni tal-Kunsill tal-21 ta'
Ġunju 2013. Dan it-titjib kien dovut għal konsolidament fiskali
sinifikanti, kif ukoll għal titjib fil-kundizzjonijiet ċikliċi. 
–              
Il-Programm ta' Stabbiltà għall-perjodu
2014-17, sottomess mill-gvern tal-Belġju fit-30 ta' April 2014, jippjana
li d-defiċit jinżel sa 2.15 tal-PDG fl-2014, imbagħad ikompli
nieżel sa 1.4 % tal-PDG fl-2015. Abbażi ta' suppożizzjoni ta'
ebda bidla fil-politika, it-tbassir tal-Kummissjoni għar-rebbiegħa
tal-2014 ibassar defiċit ta' 2.6 % tal-PDG fl-2014, u ta' 2.8 % tal-PDG
fl-2015. B’hekk, id-defiċit mistenni li jibqa’ taħt il-valur ta'
referenza tat-Trattat ta’ 3 % tal-PDG matul il-perjodu ta' tbassir. 
–              
Wara li tjieb b'0.7% tal-PDG fl-2013,
il-bilanċ strutturali, jiġifieri aġġustat
għaċ-ċiklu ekonomiku, u l-ammont nett ta' miżuri ta' darba
u miżuri temporanji oħra, hu mbassar li se jibqa' stabbli fl-2014, u
li se jmur lura ftit fl-2015, abbażi ta' suppożizzjoni ta' ebda bidla
fil-politika.‑‑‑ F'dan il-kuntest, jidher li hemm qabża
emerġenti ta' 0.5 % tal-PDG meta mqabbla mal-aġġustament
rikjest tal-bilanċ strutturali lejn l-għan fuq terminu medju fl-2014;
dan jissuġġerixxi li jeħtieġ li jissaħħu
l-miżuri baġitarji sabiex tiġi żgurata l-konformità
sħiħa mal-parti preventiva tal-patt, fid-dawl tar-riskju
emerġenti ta' devjazzjoni mit-triq ta' aġġustament rikjest u ta'
ksur tal-livell ta' referenza tad-dejn. 
–              
Il-proporzjon bejn id-dejn u l-PDG tela' b'madwar 5
punti perċentwali bejn 2009 u l-2013, sa 101.5 %, parzjalment
minħabba l-kontribut tal-Belġju lejn l-għajnuna finanzjarja lil
Stati Membri taż-żona tal-euro. Id-dejn pubbliku mbassar li jibqa' xi
ftit jew wisq qrib dan il-livell fl-2014 u l-2015.
(7)       Il-Kunsill ifakkar li, sa
mill-2014, li huwa s-sena wara dik li fiha saret il-korrezzjoni
tad-defiċit eċċessiv, il-Belġju huwa soġġett
għall-parti preventiva tal-Patt ta' Stabbiltà u Tkabbir, u għandu
jimxi lejn l-għan fuq terminu medju tiegħu b'pass xieraq, filwaqt li
jirrispetta l-livell ta' referenza tal-infiq, u għandu jagħmel
progress biżżejjed lejn il-konformità mal-kriterju tad-dejn skont
l-Artikolu 2(1a) tar-Regolament tal-Kunsill (KE) Nru 1467/97 ta'
Lulju 1997 dwar li titħaffef u li tiġi ċċarata l-implimentazzjoni
tal-proċedura ta' defiċit eċċessiv. 
 
(8)       Skont l-Artikolu 126(12)
tat-Trattat, deċiżjoni tal-Kunsill dwar l-eżistenza ta’
defiċit eċċessiv għandha tiġi revokata meta, fil-fehma
tal-Kunsill, tkun saret korrezzjoni tad-defiċit eċċessiv fl-Istat
Membru kkonċernat. 
(9)       Fil-fehma tal-Kunsill,
id-defiċit eċċessiv fil-Belġju ġie kkoreġut u
d-Deċiżjoni 2010/283/KE għalhekk għandha tiġi
revokata,
ADOTTA DIN ID-DEĊIŻJONI:
Artikolu 1
Minn valutazzjoni globali jsegwi li
s-sitwazzjoni ta' defiċit eċċessiv fil-Belġju ġiet
ikkorreġuta.
Artikolu 2
Id-Deċiżjoni 2010/283/UE hija b’dan
revokata.
Artikolu 3
Din
id-Deċiżjoni hija indirizzata lir-Renju tal-Belġju.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 125, 21.5.2010, p. 34.
[2]               Id-defiċit u d-dejn tal-amministrazzjoni pubblika
għall-2009 ġew irreveduti sussegwentement għal 5.6 % u
95.7 % tal-PDG rispettivament.
[3]               ĠU L 209, 2.8.1997, p. 6. 
[4]               ĠU L 145, 10.6.2009, p. 1. 
[5]               B'konformità ma' “Speċifikazzjonijiet dwar
l-implimentazzjoni tal-Patt ta’ Stabbiltà u Tkabbir u l-Linji Gwida dwar
il-format u l-kontenut ta' Programmi ta' Stabbiltà u Konverġenza”,
tat-3 ta’ Settembru 2012. Ara: http://ec.europa.eu/economy_finance/economic_governance/sgp/pdf/coc/code_of_conduct_en.pdf